FAABORG TENNISKLUB
Bestyrelsesmøde den 2.9.2021 i klubhuset
Deltagere: Jørgen Bergmann, Hans Tønnesen, Peter Jacobsen, Lasse Christensen, Susse Coco Hjort, Lars Erik Nørrelund, Laila Wittenkamp.
Afbud: Philip Sloth, Mathilde Just.
Inden mødestart gik vi på besigtigelse på arealet hvor der skal anlægges Padel-baner. Hans fortalte om arealets størrelse og hvorledes det opmåles. Vi talte om vigtigheden af at der åbnes op til tennis banerne så det bliver en enhed, en del af træer skal beskæres og det grønne i bunden skal ryddes så der åbnes.
1
Økonomi-status
Økonomien er fortsat god.
2
Hvordan sikrer vi en inkluderende klub og hvordan undgår vi negative ”klubber i klubben” ?
Jørgen understreger med baggrund i en konkret sag, at alle ( især bestyrelsesmedlemmer) har en forpligtelse til at være inkluderende overfor andre medlemmer i klubben og ikke isolere disse. Det er dårligt for stemningen i klubben som helhed, hvis der dannes grupper i stærk opposition til hinanden eller Bestyrelsen.
3
Orientering om møde vedr padel- og multibaner den 26. august 2021
Jørgen orienterer om mødet, hvor Hans, Lasse og Jørgen deltog.
Brugerundersøgelse vedr. padelbaner, Jørgen sender mail ud til medlemmerne. (Flertal for dette, men ikke enighed).
Leverandør—skal ikke besluttes i dag, vi afventer lidt. Jørgen og Hans forhandler om tilbud og priser, vi mangler stadig byggetilladelsen.
4
Belønning til banevedligeholdere, fx en gratis frokost.
Peter oplyser, at han har aflyst frokosten den 3. sept. fordi det, at punktet var på dagsordenen, skabte tvivl om, hvorvidt frokosten ville blive bevilget.
Jørgen fastslog, at punktet KUN kom på for at legitimere, at klubben betalte. Som kasserer har man ikke ret til alene at bevilge frokost. Bestyrelsen er enig i, at frokosten skal bevilges og Bestyrelsen – udover Peter – er MEGET utilfreds med, at Peter har aflyst. Det kan nemlig give bane-vedligeholderne det indtryk, at klubben ikke vil belønne dem.  Resten af Bestyrelsen er også chokeret over, at Peter grundet personlig antipati har udelukket næstformanden fra det nu aflyste arrangement den 3. sept. Næstformanden er en del af det hold, der skulle have spist frokost sammen. Formanden truer med at foreslå om-konstituering af Bestyrelsen, hvis Peter ikke udviser mere social forståelse og menneskelig rummelighed i fremtiden. Vi inviterer bane-vedligeholderne til en frokost senere.

5
Slagger bane 5 og 6.
Der er 17 mikrogram arsen pr liter i slaggerne .Der er ikke analyseret for cyanid i de gamle gasværks-slagger. Hvis grunden er forgiftet, kan det blive meget kostbart at få anlagt hybridbaner. Hans mener, det i givet fald vil være kommunens problem. Vi udsætter sagen til hybridbaner skal anlægges.  Hans har på et tidligere møde fået accept af, at firmaet Marius Petersen blev lagt ind som sponsor med skiltning. Marius Petersen har betalt de 4.000 kr til slagge udvandings undersøgelsen, som blev foretaget uden udgift for klubben. (Morten Bonde, som også er medlem i tennisklubben, er vor kontaktperson til firmaet). Efter et møde om slaggerne den 13. aug blev Jørgen og Hans iøvrigt overfuset af Peter, som var sur over ikke at være forud-informeret om mødet. Jørgen og Hans blev ret rystede over den overfusning.
6
Belønning af sponsorer(sponsor-dag)
Sponsor-dag den 25.9.21. Peter er tovholder, indhenter pris på telt og sørger for opsætning af telt. Vi fortæller om klubbens arbejde. Sponsorerne kan frit vælge, hvordan de vil promovere sig på dagen, evt. øl og vin smagning Klubben giver frokost til sponsorerne (evt. fra Klinten).
7
Orientering ved formanden om status for fondsansøgninger.
Der er søgt 8 fonde om samlet 800.000 til padelbaner. Indtil nu kun svar fra 1 fond (Rise Sparekasse med afslag på ansøgning om 50.000). Medlemslån er en mulighed, som V. Skerninge har brugt med succes.
8
Klubbens værdigrundlag og strategiske udviklingsplan. 
Drøftet indledende på Lasses foranledning. Fortsættes på senere møde.

9
Forsikring af de kommende padelbaner mm.
Der afholdes møde i klubhuset den 16. sept. Kl. 10 med TopDanmark. 
Hele bestyrelsen er velkommen. Peter og Jørgen kommer.
10
120 og 121 års jubilæum
Vi udsætter fejringen indtil videre
11
Eventuelt
a.
-Obs på grill, den SKAL rengøres hver gang efter brug, der vil blive sat  lamineret skilt på grillen med  teksten ”HUSK grundig rengøring efter brug”.

b.
Lasse foreslog reparation af varmelamper på terrassen. MEN: Jørgen har på generalforsamlingen den 14. juni (med hele bestyrelsens godkendelse) i beretningen sagt ”Vi ønsker at være miljørigtige og klimavenlige i alt, hvad vi gør. Bl.a. derfor ønsker vi ikke varmelamper på terrassen. Det er ikke klimavenligt”.
Beretningen blev godkendt af generalforsamlingen uden kommentarer til det punkt. Derfor afvises Lasses forslag.


Referent: Laila (med input fra Jørgen)


